Aage Frandsen (SF), 1999-12-03:
Det er rart at høre, at der er en almindelig opfattelse af, at det er nødvendigt med en anden lovgivning end den, der er i øjeblikket.
Den nuværende lovgivning bygger jo på kvoteordninger, som blev gennemført sidste år af et flertal i Folketinget, som SF ikke var en del af.
Og nu drejer det sig så om at få gennemført en lovgivning, der giver mulighed for frit optag, og det er vi klart tilhængere af.
Det, som er formålet med produktionsskolerne, er jo, at unge, der ikke er parat til at gå i gang med en ungdomsuddannelse, her får en chance.
Det drejer sig også om unge, som er faldet fra en ungdomsuddannelse, fordi de enten kom for tidligt i gang, eller fordi de oplevede ting, som ikke svarede til deres forventninger og forudsætninger, og nu får de så muligheden for at gå på en produktionsskole, og derefter kan de forhåbentlig gå i gang med en ungdomsuddannelse igen.
Det er unge, der ikke rigtig kan holde til at være på arbejdsmarkedet, som har svært ved at være der, og som heller ikke har fået en uddannelse; så kan der være mulighed for at komme ind på arbejdsmarkedet og komme ind i uddannelse efterfølgende.
Det drejer sig også om unge, som mangler nogle bestemte forudsætninger, som de ikke har fået i folkeskolen.
Det drejer sig om unge, som er mere praktisk betonede, og dér er det produktionsskolerne, der mere end nogen andre uddannelsesinstitutioner i Danmark tager udgangspunkt i det praktiske.
I den forbindelse vil jeg godt henvise til den OECD-rapport, som kom i begyndelsen af året, og som fremhævede produktionsskolerne, hvor man netop benytter sig af at tage udgangspunkt i det praktiske og derefter udvikle nogle mere teoretiske ting.
Endelig drejer det sig jo om nogle unge, som formentlig har gjort mere indtryk på folkeskolen, end folkeskolen gjorde på de pågældende unge, og som igennem mange år i folkeskolen ikke har lært nok og ikke har følt, at det var noget for dem, og det drejer sig så om, at de nu får et tilbud, som de forstår lige netop er rettet til dem.
Vi er enige i regeringens målsætning om, at det drejer sig om at komme op på en meget høj procent af unge, som får en ungdomsuddannelse - 95 pct., er vi enige i.
Og hvis det skal det, jamen så forudsætter det, at der er forskellige muligheder for brobygning på vej til en ungdomsuddannelse, fordi forudsætningerne, som de unge har for at gå i gang, ikke er de samme, og fordi mange ungdomsuddannelser - efterhånden næsten dem alle sammen - kræver en høj grad af boglighed, som ikke alle unge har på det tidspunkt, hvor de ellers har alderen til det.
Og derfor er produktionsskolerne efter vores opfattelse et vigtigt element i den her forbindelse.
Lovforslaget har en masse smukke forudsætninger og hensigter, som vi støtter fuldt ud.
Men det drejer sig selvfølgelig om, at de teknikker, der skal til, for at de opfyldes, er i orden. Vi er indstillet på, at man, som vi også har udtrykt i finanslovaftalen, går ind med en kommunal medfinansiering.
Men så er det afgørende, at det, der sker i den forbindelse, ikke forhindrer de målsætninger, som vi gerne vil have opfyldt.
Og det drejer sig om at se på, hvordan medfinansiering og bloktilskud kommer til at virke forskellige kommuner imellem.
Det andet er et spørgsmål om den størrelse, som medfinansieringen skal have, 45.000 kr. eller 25.000 kr. Har den et ret formål
Risikerer vi, at man med disse høje tal i virkeligheden tilskynder kommunerne til at vælge en billigere løsning, som klart i mange tilfælde er ringere, fordi den ikke har et pædagogisk sigte, hvis f.eks. det drejer sig om almindelig aktivering, som foregår i mange kommuner som en billig foranstaltning.
Derfor er det med den kommunale medfinansiering og den modydelse, som kommunerne skal have,
et spørgsmål om at finde den rette teknik til at opfylde vores formål.
Så er det endelig spørgsmålet om, hvor længe unge mennesker skal gå på en produktionsskole.
Dér mener vi, at hvis man skal have en dispensationsmulighed ud over de 12 måneder, så skal det være mere end 14, ellers er der ikke rigtig nogen mening i det. Men vi har ikke noget imod at understrege, at det er 12 måneder, som er hovedreglen under alle omstændigheder.
Men hvis man skal have mulighed for at gå længere end de 12 måneder, skal det altså være længere end bare yderligere 2 måneder, for ellers tror jeg ikke, at man har ret megen glæde af det.
Når det kan være fornuftigt at lave en dispensation, hænger det jo sammen med, at nogle af de opgaver, som produktionsskolerne skal løse, måske ikke kan løses inden for en ramme af 12-14 måneder.
Men ud fra de betragtninger og på baggrund af det, som vi har givet udtryk for i finanslovaftalen, kan vi støtte grundlaget for den her lovgivning.
Vi vil bare gerne kigge på elementer i den.